
Inváziós növények monitorozása védett és Natura 2000 területeken Füzesgyarmat határában

Az inváziós növényfajok terjedése napjainkban országszerte súlyos természetvédelmi gondokat okoz, így ezen fajok állományainak felkutatása és nyomon követése kiemelten fontos feladat.
Témaválasztásom során elsődleges szempont volt, hogy természetvédelmi szempontból hasznos kutatást szeretnék végezni, mely során aktívan be tudok kapcsolódni a Körös-Maros Nemzeti Park munkájába.
Kutatásom célja a lakhelyem, Füzesgyarmat közigazgatási határában található védett és Natura 2000 területeken előforduló invaziós növényfajok állományfelvételezése, valamint térképi megjelenítése volt.
A vizsgált területeken jelenlévő özönnövények közül három fajt vontunk be a kutatásba: a zöld juhart (Acer negundo), a mirigyes bálványfát (Ailanthus altissima), és a közönséges selyemkórót (Asclepias syriaca). Az utóbbi két faj szerepel az Európai Uniós özönnövény jegyzékben is. A kutatásaim helyszíne lakhelyem, Füzesgyarmat közigazgatási határában található országos védelem alatt álló gyepterület, a Cséfáni-gyep valamint hat a Natura 2000 hálózat részét képező terület. Ezek a Dévaványai – Ecsegi puszták keleti részén, Békés megyében találhatóak. Előzetes terepbejárásaimat 2021. őszén kezdtem el, a tényleges terepi felvételezéseket a 2022-es vegetációs időszakban végeztem. Az észlelt özönnövény pontos helyét, a felvételezés idejét és az állomány nagyságát GPS segítségével rögzítettük, majd QGIS térképészeti szoftver segítségével ábrázoltuk.
A hat vizsgált terület közül selyemkóró három területen van jelen, minden esetben kaszálással vagy legeltetéssel karban tartott gyepen. Zöld juhart egy területen találtunk, a Cséfáni-erdő szegélyén, nagy mennyiségben. Bálványfa állománya a vizsgált területek közül egyen található. A hat Natura 2000-es területből kettőn nem találtuk meg a vizsgálatba bevont fajok egyikét sem.
Jövőbeni természetvédelmi problémaként jelentkezik a selyemkóró és a zöld juhar, melyek már a védett Cséfáni gyep peremén is megjelentek kisebb állományokban.



